নিম্নচাপের প্রভাবে সৃষ্ট জলোচ্ছ্বাসে ভোলা, টেকনাফ, বরগুনা, খুলনা, পটুয়াখালী, নোয়াখালীর হাতিয়া  ও সাতক্ষীরায় শুক্রবারও ঝোড়ো হাওয়া বয়ে গেছে। এর প্রভাবে গত বৃহস্পতিবার এসব এলাকার নদ-নদীতে স্বাভাবিক জোয়ারের চেয়ে বেশি মাত্রায় পানি ঢুকেছে এবং জলোচ্ছ্বাস হয়েছে। উপকূলের নিম্নাঞ্চলীয় শতাধিক গ্রাম প্লাবিত হয়েছে। এতে ছয় জেলার অনেক কাঁচা ঘরবাড়ি ক্ষতিগ্রস্ত ও হাজার হাজার মানুষ পানিবন্দী হয়ে পড়েছে। বৃহস্পতিবার রাতে পানিতে ডুবে এক শিশুর মৃত্যুর ঘটনাও ঘটেছে। এদিকে, বাংলাদেশ-পশ্চিমবঙ্গ উপকূলে উত্তর-পশ্চিম বঙ্গোপসাগরে অবস্থানরত মৌসুমী নিম্নচাপটি উত্তর-উত্তরপশ্চিম দিকে সরে গিয়ে গভীর নিম্নচাপে পরিণত হয়েছে।